Dmitrovsk

**Dmitrovsk** () om Venäman lidn da lidnankund Orelan agjan suvipäivlaskmas. Se om Dmitrovskan rajonan administrativižeks keskuseks da palaks.

## Istorii
Eländpunktan aluz om pandud vl 1711 kuti *Dmitrovk*-žilo usadibanke ( vai *Дмитриевка*) sirdanudel Moldovan ruhtinazkundan Dmitrii Kantemir-gospodaril (1676−1723). Nened rahvahad eliba žilos: moldovalaižed, romanijalaižed, ukrainalaižed i baškiralaižed. Žilo kändihe valdkundaližeks vl 1780 i sai makundan lidnan statusad vl 1782 nügüdläiženke nimitisenke, no nimitihe *Mitrijevk:aks* paginkeles 20. voz'sadahasai. Usadiban territorii om kaičenus tähäsai lidnan suves. Lidn šingotihe käziradoil i torguindal, revolücijan jäl'ghe — tegimil-ki. Vll 1928−2005 lidnan nimituz oli *Dmitrovsk-Orlovskii*, muga erasil-se kartoil tähäsai, erištamha Kurskan agjan Dmitrijev-lidnaspäi. Toižen mail'man sodan aigan lidn oli okkupiruidud nacistižen Germanijan sodavägil (2. reduku 1941 — 12. eloku 1943), muretihe sidä lujas.

Dmitrovsk šingotase sömtegimištol (sagudmaidtegim, leibtegim, lihakombinat) i linkapken edheotandal.

## Geografijan andmused

Lidn sijadase rajonan keskuzpalan päivlaskmas, Neruss-jogen üläjoksmusen hural randal ( 161 km pitte, Desnan hura ližajogi), 212 m ü.m.t. keskmäižel korktusel. Obščeric-jogi (ven. *Общерица* 19 km pitte) ümbärdab lidnad suvipäivlaskmaspäi da lankteb Nerussha, uit om saudud lidnan suviröunal.

Matkad Bränskan agjhasai om kahesa kilometrad päivlaskmha orhal. Matkad Orelhasai om 80 km pohjoižpäivnouzmha orhal vai 92 km avtotel. Lähembaine lidn om Železnogorsk (Kurskan agj, raudtestancijanke) 24 km suvipäivnouzmha orhal vai 29 km avtotedme.

Klimat om ven kontinentaline. Voden keskmäine lämuz om +5,5 C°, kezakun-elokun +17,2..+18,8 C°, vilukun-uhokun −8,0..−8,5 C°. Paneb sadegid 608 mm vodes, enamba kezakus-heinkus (72..81 mm kus), vähemba vilukus-keväz'kus (30..38 mm kus).

## Tobmuz
Dmitrovsk om lidnankundan üks'jäižeks eländpunktaks. Lidnankundan pind — 56,38 km².

Lidnankundan pämez' om Rahvahandeputatoiden nevondkundan ezimez'. Lidnan Administracii om likvidiruidud vn 2017 keväz'kus, rajonan administracii tegeb sen velgusid.

## Eläjad
Vl 1897 lidnan ristitišt oli 5 291 eläjad, vl 1939 — 5 421 eläjad. Vn 2010 Venäman rahvahanlugemižen mödhe lidnan eläjiden lugu oli 5 648 ristitud, rajonan pol', vn 2021 — 5 202 ristitud. Vl 2017 lidnan ristitišt oli 5 181 eläjad. Kaikiš suremb lidnan ristitišt oli 10 400 eläjad vl 1913 i 7 000 eläjid vl 1996.

Rahvahad (ozutadud rahvahudenke vl 2010): venälaižed — 98,0 %, toižed rahvahad — 2,0 %.

Ortodoksižen hristanuskondan koume pühäpertid oma avaitud lidnas: ph. Dmitrii Solunalaižen jumalanpert' (om saudud vll 1721−1725), puine ph. Johann-edelkävujan Sündundan jumalanpert' (letihe vodele 2014) i Eläban Eziauguižen Stroican časoun' (2004). 19. voz'sadan lopus kaik seičeme jumalanpertid i koume časounäd oli avaitud lidnas.

## Openduz
Lapsiden opendusen aluzkundad oma *Kolokol'čik*-päivkodi («Tilliine»), kaks' keskškolad (nomer 1 i 2), lapsiden sädamižen pert', čomamahtoiden škol.

Orelan agrotehnologijoiden da transportan tehnikum (baziruiše Orelan municipaližen ümbrikon Starcevo-žilos) — Dmitrovskan filial (nomer 2) om lidnan professionaližen opendusen aluzkundaks.

## Homaičendad


## Irdkosketused
* Lidnankundan lehtpoled rajonan tobmuden aluzkundoiden ''dmitrovsk-orel.ru''-saital.